CELEX: 
Language: mt
Date: 2018-07-09 00:00:00
Title: REGOLAMENT DELEGAT TAL-KUMMISSJONI (UE) .../... li jemenda l-Anness III tar-Regolament (UE) Nru 211/2011 tal-Parlament Ewropew u tal-Kunsill dwar l-inizjattiva taċ-ċittadini

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-Artikolu 16 tar-Regolament (UE) Nru 211/2011 jagħti s-setgħa lill-Kummissjoni biex tadotta, permezz ta’ atti delegati skont l-Artikolu 17 u suġġett għall-kundizzjonijiet tal-Artikoli 18 u 19 tar-Regolament, emendi għall-Annessi għar-Regolament fil-kamp ta’ applikazzjoni tad-dispożizzjonijiet rilevanti ta’ dan ir-Regolament.
            
            
               L-Artikolu 5(1) tar-Regolament jistipula li l-organizzaturi tal-inizjattivi taċ-ċittadini għandhom jużaw biss formoli konformi mal-mudelli stabbiliti fl-Anness III tar-Regolament għall-ġbir tad-dikjarazzjonijiet ta’ appoġġ mill-firmatarji. B’konformità ma’ dawn il-formoli, il-firmatarji għandhom jipprovdu data differenti skont minn liema Stat Membru jkunu ġejjin (l-Istat Membru ta’ residenza jew l-Istat Membru ta’ nazzjonalità tal-firmatarju). 
            
            
               Il-formoli jinkludu stqarrija dwar il-privatezza li tinforma dwar kif id-data personali tagħhom se tiġi pproċessata. Dan id-dokument jirreferi għad-Direttiva 95/46/KE u r-rekwiżiti li jirriżultaw minn din id-Direttiva.
            
            
               Ir-Regolament (UE) 2016/679 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (ir-Regolament Ġenerali dwar il-Protezzjoni tad-Data) daħal fis-seħħ għall-ewwel darba fil-25 ta' Mejju 2018.
            
            
               L-Artikolu 94 tar-Regolament Ġenerali dwar il-Protezzjoni tad-Data jistipula li referenzi għad-Direttiva 95/46/KE għandhom jitqiesu bħala referenzi għar-Regolament (UE) 2016/679. 
            
            
               L-Artikolu 13 tar-Regolament Ġenerali dwar il-Protezzjoni tad-Data jiddefinixxi informazzjoni li għandha tiġi pprovduta fejn tinġabar data personali mis-suġġett tad-data.
            
            
               Jeħtieġ li l-Kummissjoni tadotta dan l-att li jimmodifika l-istqarrija dwar il-privatezza inkluża fil-mudelli tal-formola tal-istqarrija ta’ appoġġ sabiex jaddattawhom għal dispożizzjonijiet tar-Regolament Ġenerali dwar il-Protezzjoni tad-Data. 
            
            
            
               Il-modifiki għandhom l-għan li jipprovdu lis-suġġetti tad-data:
            
            
               (a) ir-referenzi aġġornati tal-qafas legali applikabbli dwar il-protezzjoni tad-data personali, u
            
            
               (b) informazzjoni addizzjonali li għandha tiġi pprovduta mill-kontrollur tad-data fejn tinġabar data personali tas-suġġetti tad-data kif stipulat fl-Artikolu 13 tar-Regolament Ġenerali dwar il-Protezzjoni tad-Data. 
            
            
               Dan it-tagħrif jinkludi lista tad-drittijiet tas-suġġett tad-data relatati mal-ipproċessar tad-data tagħhom, l-informazzjoni dwar id-dritt li jitressaq ilment quddiem awtorità ta’ superviżjoni, ir-referenza tad-dettalji ta’ kuntatt tal-kontrollur tad-data (organizzaturi) u l-uffiċjal tal-protezzjoni tad-data tagħhom (jekk ikun hemm), id-dettalji ta’ kuntatt tal-awtoritajiet nazzjonali kompetenti li jirċievu u jipproċessaw data personali u l-awtoritajiet nazzjonali tal-protezzjoni tad-data.  
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-konsultazzjonijiet pubbliċi, il-valutazzjoni tal-impatt u l-pubblikazzjoni tal-abbozz ta’ att għal feedback mill-partijiet interessati ma kinux meqjusa meħtieġa minħabba l-marġni ta’ diskrezzjoni li għandha l-Kummissjoni fir-rigward tal-emendi kkonċernati. Il-Kummissjoni għandha obbligu li temenda l-Anness III biex tadatta r-Regolament għall-qafas ġuridiku l-ġdid tal-protezzjoni tad-data, u b’mod partikolari mad-dispożizzjonijiet tar-Regolament Ġenerali dwar il-Protezzjoni tad-Data li ħassar u ssostitwixxa d-Direttiva 95/46/KE mill-25 ta’ Mejju 2018.
            
            
               L-Istati Membri ġew ikkonsultati permezz tal-grupp ta' esperti tal-Kummissjoni dwar l-inizjattiva taċ-ċittadini. L-opinjonijiet tagħhom ġew ikkunsidrati f’dan l-att iddelegat. L-esperti tal-Parlament Ewropew ħadu sehem fil-laqgħa rilevanti tal-grupp ta’ esperti tal-Kummissjoni u ġew ipprovduti b’informazzjoni u dokumentazzjoni sħiħa dwar il-laqgħa, skont l-arranġamenti speċifiċi stabbiliti fil-Ftehim Qafas bejn il-Parlament Ewropew u l-Kummissjoni. 
            
            
               3.ELEMENTI ĠURIDIĊI TAL-ATT DELEGAT
            
            
               Dan l-Att jemenda l-istqarrija dwar il-privatezza fl-Anness III, parti A u parti B tar-Regolament (UE) Nru 211/2011. 
            
         
         
            
               L-Att jipprovdi li d-data personali pprovduta fuq il-formola tal-istqarrijiet ta’ appoġġ lill-organizzaturi tal-inizjattiva proposta se jintużaw biss biex jappoġġjaw din l-inizjattiva u magħmula disponibbli għall-awtoritajiet nazzjonali kompetenti u pproċessati minnhom għall-iskop ta’ verifika u ċertifikazzjoni tan-numru ta’ stqarrijiet ta’ appoġġ validi li rċevew għal din l-inizjattiva taċ-ċittadini skont l-Artikolu 8 tar-Regolament (UE) Nru 211/2011. Kif previst fil-Kapitolu III tar-Regolament Ġenerali dwar il-Protezzjoni tad-Data, tipprovdi wkoll li s-suġġetti tad-data huma intitolati li jitolbu mingħand l-organizzaturi l-aċċess, ir-rettifika, it-tħassir u r-restrizzjoni tal-ipproċessar tad-data personali tagħhom. 
            
            
               F’konformità mal-Artikolu 9 tar-Regolament (UE) Nru 211/2011, l-Att jipprevedi wkoll li stqarrijiet ta’ appoġġ u kull kopja tagħhom tkun se tinħażen mill-organizzaturi għal perjodu massimu ta’ żamma ta’ 18-il xahar wara d-data ta’ reġistrazzjoni tal-inizjattiva taċ-ċittadini proposta, jew xahar wara li jissottomettu dik l-inizjattiva lill-Kummissjoni, skont liema minnhom tiġi l-aktar kmieni. Dawn jistgħu jinżammu wara dawn il-limiti fil-każ ta’ proċedimenti amministrattivi jew legali, għal mhux aktar minn ġimgħa wara d-data tal-għeluq ta’ dawn il-proċedimenti. Mingħajr preġudizzju għal kwalunkwe rimedju amministrattiv jew ġudizzjarju ieħor, kull suġġett tad-data għandu d-dritt li jressaq ilment quddiem awtorità superviżorja, b'mod partikolari fl-Istat Membru tar-residenza abitwali tiegħu, il-post tax-xogħol tiegħu jew il-post tal-ksur allegat, jekk is-suġġett tad-data jqis li l-ipproċessar ta' data personali dwaru jikser ir-Regolament Ġenerali dwar il-Protezzjoni tad-Data.
            
            
               L-Att jipprovdi wkoll għal referenzi għad-dettalji ta’ kuntatt tal-kontrolluri tad-data (organizzaturi) li jistgħu jiġu kkuntattjati bl-użu tad-dettalji ta’ kuntatt irreġistrati bħala persuni pprovduta fil-formola tal-istqarrja ta’ appoġġ; id-dettalji ta’ kuntatt tal-uffiċjal tal-protezzjoni tad-data (jekk hemm) li huma disponibbli fuq l-indirizz web tal-inizjattiva fir-reġistru tal-Kummissjoni kif previst fil-formola ta’ stqarrija ta’ appoġġ; u d-dettalji ta’ kuntatt tal-awtorità nazzjonali kompetenti li tirċievi u tipproċessa data personali u l-awtoritajiet nazzjonali tal-protezzjoni tad-data li huma disponibbli fuq 
               
                  http://ec.europa.eu/citizens-initiative/public/data-protection
               
               .
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 9.7.2018
            
            
               li jemenda l-Anness III tar-Regolament (UE) Nru 211/2011 tal-Parlament Ewropew u tal-Kunsill dwar l-inizjattiva taċ-ċittadini 
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 211/2011 tal-Parlament Ewropew u tal-Kunsill tas-16 ta' Frar 2011 dwar l-inizjattiva taċ-ċittadini
                  1
                u b'mod partikolari l-Artikolu 16 tiegħu, 
            
            
               Billi:
            
            
               (1)L-Artikolu 5(1) tar-Regolament (UE) Nru 211/2011 jistipula li l-organizzaturi tal-inizjattivi taċ-ċittadini għandhom jużaw biss formoli konformi mal-mudelli stabbiliti fl-Anness III tar-Regolament għall-ġbir tad-dikjarazzjonijiet ta’ appoġġ mill-firmatarji.
            
            
               (2)Il-formoli tal-istqarrija ta’ appoġġ jinkludu stqarrija dwar il-privatezza li tipprovdi informazzjoni dwar kif id-data personali tal-firmatarji tista’ tiġi pproċessata u x’inhuma d-drittijiet tal-firmatarji bħala suġġetti tad-data. L-istqarrija dwar il-privatezza tirreferi għad-Direttiva 95/46/KE mħassra tal-Parlament Ewropew u tal-Kunsill
                  2
               . 
            
            
               (3)Id-Direttiva 95/46/KE tħassret permezz tar-Regolament (UE) 2016/679
                  3
               . Ir-Regolament (UE) 2016/679 beda japplika mill-25 ta' Mejju 2018.
            
            
               (4)L-Artikolu 13 tar-Regolament (UE) 2016/679 jistabbilixxi l-informazzjoni li jeħtieġ li tiġi pprovduta, fil-ħin meta tinkiseb id-data personali, mill-kontrollur tad-data għas-suġġett tad-data fejn id-data personali tinġabar mis-suġġett tad-data. Jenħtieġ li din l-informazzjoni tiġi pprovduta minn issa ‘l quddiem fl-istqarrija dwar il-privatezza ta’ mudell ta’ formola ta’ stqarrija ta’ appoġġ.
            
            
               (5)Skont l-Artikolu 94 tar-Regolament (UE) 2016/679, ir-referenzi għad-Direttiva 95/46/KE mħassra għandhom jiġu interpretati bħala referenzi għar-Regolament (UE) 2016/679. Jenħtieġ li, għal raġunijiet ta’ ċarezza, ċertezza legali u trasparenza, ir-referenza fl-istqarrija dwar il-privatezza tiġi aġġornata. 
            
            
               (6)Għalhekk jenħtieġ li l-Anness III tar-Regolament (UE) Nru 211/2011 jiġi emendat skont dan.
            
            
               (7)Il-Kontrollur Ewropew għall-Protezzjoni tad-Data ġie kkonsultat f'konformità mal-Artikolu 28(2) tar-Regolament (KE) Nru 45/2001 tal-Parlament Ewropew u tal-Kunsill
                  4
               ,
            
            
               ADOTTAT DAN IR-REGOLAMENT:
            
            
               Artikolu 1
            
            
               L-Anness III tar-Regolament (UE) Nru 211/2011 huwa emendat kif ġej:
            
         
         
            
               (1)it-test tal-istqarrija dwar il-privatezza stabbilit fil-mudell għal formola ta’ stqarrija ta’ appoġġ fi tmiem il-Parti A huwa sostitwit b’dan li ġej:
            
            
               “Stqarrija dwar il-privatezza: Skont ir-Regolament Ġenerali dwar il-Protezzjoni tad-Data, id-data personali pprovduta f’din il-formola se tintuża biss għall-appoġġ tal-inizjattiva u magħmula disponibbli għall-awtoritajiet nazzjonali kompetenti għall-fini ta’ verifika u ċertifikazzjoni. Għandek id-dritt li titlob lill-organizzaturi ta’ din l-inizjattiva, l-aċċess, ir-rettifika, it-tħassir u r-restrizzjoni tal-ipproċessar tad-data personali tiegħek. 
            
            
               Id-data tiegħek se tiġi miżmuma mill-organizzaturi għal perjodu massimu ta’ żamma ta’ 18-il xahar wara d-data ta’ reġistrazzjoni tal-inizjattiva taċ-ċittadini proposta, jew xahar wara li wara li dik l-inizjattiva tiġi preżentata lill-Kummissjoni, skont liema minnhom tiġi l-aktar kmieni. Hija tkun tista’ tinżamm lil hinn minn dawn il-limiti ta’ żmien fil-każ ta’ proċedimenti amministrattivi jew legali, għal mhux aktar minn ġimgħa wara d-data tal-għeluq ta’ dawn il-proċedimenti.
            
            
               Mingħajr preġudizzju għal kwalunkwe rimedju amministrattiv jew ġudizzjarju ieħor, għandek id-dritt li jressaq fi kwalunkwe ħin ilment quddiem l-awtorità tal-protezzjoni tad-data, b’mod partikolari fl-Istat Membru tiegħek ta’ residenza abitwali, post tax-xogħol jew post tal-ksur allegat, jekk taħseb li d-data tiegħek tkun ipproċessata illegalment.
            
            
               L-organizzaturi ta’ inizjattiva taċ-ċittadini huma kontrolluri skont it-tifsira tar-Regolament Ġenerali dwar il-Protezzjoni tad-Data u dawn jistgħu jiġu kkuntattjati bl-użu tad-dettalji mogħtija f’din il-formola. 
            
            
               Id-dettalji ta’ kuntatt tal-uffiċjal tal-protezzjoni tad-data (jekk hemm) huma disponibbli fl-indirizz tal-web ta’ din l-inizjattiva fir-reġistru tal-Kummissjoni Ewropea, kif previst f’din il-formola.
            
            
               Id-dettalji ta’ kuntatt tal-awtorità nazzjonali li se tirċievi u tipproċessa d-data personali tiegħek u d-dettalji ta’ kuntatt tal-awtoritajiet nazzjonali għall-protezzjoni tad-data huma disponibbli fuq: 
               
                  http://ec.europa.eu/citizens-initiative/public/data-protection?lg=mt
               
               .”;
            
            
               (2)it-test tal-istqarrija dwar il-privatezza stabbilit fil-mudell għal formola ta’ stqarrija ta’ appoġġ fi tmiem it-Taqsima B huwa sostitwit b’dan li ġej:
            
            
               “Stqarrija dwar il-privatezza: Skont ir-Regolament Ġenerali dwar il-Protezzjoni tad-Data, id-data personali pprovduta f’din il-formola se tintuża biss għall-appoġġ tal-inizjattiva u magħmula disponibbli għall-awtoritajiet nazzjonali kompetenti għall-fini ta’ verifika u ċertifikazzjoni. Għandek id-dritt li titlob lill-organizzaturi ta’ din l-inizjattiva, l-aċċess, ir-rettifika, it-tħassir u r-restrizzjoni tal-ipproċessar tad-data personali tiegħek. 
            
            
               Id-data tiegħek se tiġi miżmuma mill-organizzaturi għal perjodu massimu ta’ żamma ta’ 18-il xahar wara d-data ta’ reġistrazzjoni tal-inizjattiva taċ-ċittadini proposta, jew xahar wara li jissottometti dik l-inizjattiva lill-Kummissjoni, skont liema minnhom tiġi l-aktar kmieni. Hija tkun tista’ tinżamm lil hinn minn dawn il-limiti ta’ żmien fil-każ ta’ proċedimenti amministrattivi jew legali, għal mhux aktar minn ġimgħa wara d-data tal-għeluq ta’ dawn il-proċedimenti.
            
            
               Mingħajr preġudizzju għal kwalunkwe rimedju amministrattiv jew ġudizzjarju ieħor, għandek id-dritt li jressaq fi kwalunkwe ħin ilment quddiem l-awtorità tal-protezzjoni tad-data, b’mod partikolari fl-Istat Membru tiegħek ta’ residenza abitwali, post tax-xogħol jew post tal-ksur allegat, jekk taħseb li d-data tiegħek tkun ipproċessata illegalment.
            
            
               L-organizzaturi tal-inizjattiva taċ-ċittadini huma kontrolluri skont it-tifsira tar-Regolament Ġenerali dwar il-Protezzjoni tad-Data u dawn jistgħu jiġu kkuntattjati bl-użu tad-dettalji mogħtija f’din il-formola. 
            
            
               Id-dettalji ta’ kuntatt tal-uffiċjal tal-protezzjoni tad-data (jekk hemm) huma disponibbli fl-indirizz tal-web ta’ din l-inizjattiva fir-reġistru tal-Kummissjoni Ewropea, kif previst f’din il-formola.
            
            
               Id-dettalji ta’ kuntatt tal-awtorità nazzjonali li se jirċievu u jipproċessaw id-data personali tiegħek u d-dettalji ta’ kuntatt tal-awtoritajiet nazzjonali għall-protezzjoni tad-data huma disponibbli fuq: 
               
                  http://ec.europa.eu/citizens-initiative/public/data-protection?lg=mt
               
               .”;
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 9.7.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 65, 11.3.2011, p. 1. 
               
               
                  
                     (2)
                  
                        Id-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data (ĠU L 281, 23.11.1995, p. 31).
               
               
                  
                     (3)
                  
                        Ir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (ir-Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).
               
               
                  
                     (4)
                  
                        Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-moviment liberu ta’ dik id-data (ĠU L 008, 12.1.2001, p. 1).